               ЕВРОПЕЙСКА КОМИСИЯ
            Брюксел, 11.10.2019
            COM(2019) 460 final
            2019/0219(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Комитета по услугите и инвестициите, създаден по силата на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна, във връзка с приемането правила за медиация, които да се използват от страните по инвестиционни спорове

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Комитета по услугите и инвестициите, създаден по силата на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна, във връзка с предвиденото приемане на решение относно правила за медиация, които да се използват от страните по инвестиционни спорове.

               2.Контекст на предложението

               2.1.Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна

               Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна, („споразумението“) има за цел либерализиране и улесняване на търговията и инвестициите, както и насърчаване на по-тесните икономически връзки между Европейския съюз и Канада („страните“). Споразумението беше подписано на 30 октомври 2016 г. и се прилага временно от 21 септември 2017 г.

               2.2.Комитет по услугите и инвестициите

               Комитетът по услугите и инвестициите, който разглежда, наред с другото, въпроси, свързани с трансграничните инвестиции, е създаден съгласно член 26.2, параграф 1, буква б) от споразумението. В съответствие с член 8.44, параграф 1 от споразумението Комитетът по услугите и инвестициите предоставя форум на страните за провеждане на консултации по въпроси, свързани с осма глава (Инвестиции) от споразумението, включително трудности, които е възможно да възникнат при прилагането на осма глава (Инвестиции) от споразумението и евентуални подобрения на осма глава (Инвестиции) от споразумението, по-специално с оглед на опита и новите постижения в рамките на други международни форуми и в съответствие с другите споразумения, в които участват страните.

               В съответствие с член 26.2, параграф 4 от споразумението, освен ако е предвидено друго съгласно споразумението или ако съпредседателите решат друго, Комитетът по услугите и инвестициите заседава веднъж годишно. По искане на една от страните или на Съвместния комитет по ВИТС могат да бъдат свиквани допълнителни заседания. Комитетът по услугите и инвестициите се председателства съвместно от представители на страните. Той определя графика и дневния ред на своите заседания по взаимно съгласие. Комитетът по услугите и инвестициите може да изготвя и изменя своя собствен процедурен правилник, ако сметне това за целесъобразно. Той може да предлага проекторешения, които да бъдат приемани от Съвместния комитет по ВИТС, или да взема решения, когато това се предвижда в споразумението.

               В съответствие с правило 10, параграф 2 от Процедурния правилник на Съвместния комитет по ВИТС и на специализираните комитети
                  1
               , включително Комитета по услугите и инвестициите, в периода между заседанията Комитетът по услугите и инвестициите може да приема решения или препоръки чрез писмена процедура, ако страните по споразумението вземат решение за това по взаимно съгласие. За тази цел съпредседателите на Комитета по услугите и инвестициите разпращат в съответствие с правило 7 текста на предложението в писмен вид до членовете на Комитета по услугите и инвестициите, като указват срок, в рамките на който членовете трябва да ги осведомят за евентуалните резерви или изменения, които желаят да направят. Приетите предложения се съобщават, в съответствие с правило 7, след изтичането на срока и се записват в протокола от следващото заседание.

               2.3.Предвиденият акт на Комитета по услугите и инвестициите

               Комитет по услугите и инвестициите трябва да приеме решение относно правилата за медиация, които да се използват от страните по инвестиционни спорове („предвидения акт“).

               Целта на предвидения акт е изпълнение на споразумението чрез създаване на механизъм за медиация, за да се улесни намирането на решение по взаимно съгласие между страните по инвестиционен спор посредством подробно регламентирана ускорена процедура с помощта на медиатор.

               Предвиденият акт ще бъде обвързващ за страните.

               3.Позиция, която трябва да се заеме от името на Съюза

               Както е предвидено в параграф 6, буква е) от Съвместния тълкувателен инструмент относно споразумението, Европейският съюз и неговите държави членки и Канада се споразумяха да започнат незабавно следващия етап от работата по изпълнението на разпоредбите на споразумението относно уреждането на инвестиционни спорове, т.нар. „инвестиционна съдебна система“
                  2
               .

               В съответствие с член 8.44, параграф 3, буква в) от споразумението, „[с]лед постигане на съгласие между страните и след като бъдат спазени техните съответни вътрешни изисквания и процедури, Комитетът по услугите и инвестициите може да приема правила за медиация, които да се използват от страните по спора съгласно посоченото в член 8.20“.

               Предвиденият акт изпълнява член 8.44, параграф 3, буква в) от споразумението, като включва подробни правила относно започването на процедурата по медиация (член 3); назначаването на медиатор (член 4); процедурата по медиация (член 5); изпълнението на взаимноприемливо решение (член 6); отношение към уреждането на спора (член 7); сроковете (член 8) и разходите (член 9) за процедурата по медиация. Предвиденият акт ще влезе в сила на датата на влизане в сила на споразумението (член 10).

               Настоящото предложение е в съответствие с други инициативи за изпълнението на инвестиционната съдебна система по ВИТС. По-конкретно от юни 2018 г. Комисията работи с държавите членки в рамките на комитета „Търговска политика“ (Услуги и инвестиции) на Съвета и с Канада по пакет от четири проекта на решения относно:

               –правила, с които се установяват административни и организационни въпроси във връзка с работата на Апелативния съд съгласно член 8.28, параграф 7 от споразумението;

               –кодекс за поведение на членовете на Съда и Апелативния съд и на медиаторите в съответствие с член 8.44, параграф 2 от споразумението;

               –правила за медиация, които да се използват от страните по спора в съответствие с член 8.44, параграф 3, буква в) от споразумението; както и

               –правила относно процедурата за приемане на тълкувания в съответствие с член 8.31, параграф 3 и член 8.44, параграф 3, буква a) от споразумението.

               Работата по други области на изпълнение на инвестиционната съдебна система продължава. Както е предвидено в параграф 6, буква е) от Съвместния тълкувателен инструмент относно споразумението, „[о]бщата цел е работата да приключи до влизането в сила на ВИТС“.

               Поради това е целесъобразно да се установи позицията, която трябва да се заеме от името на Съюза в рамките на Комитета по услугите и инвестициите във връзка с предвидения акт, за да се гарантира ефективното изпълнение на споразумението.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) са предвидени решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове, които имат правно действие по силата на международните правни норми, регламентиращи въпросния орган. То включва също така инструменти, които не са правно обвързващи според международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               4.1.2.Приложение в настоящия случай

               Комитетът по услугите и инвестициите е орган, създаден по силата на споразумение, а именно по силата на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна („споразумението“).

               Актът, който Комитетът по услугите и инвестициите има за задача да приеме, представлява акт с правно действие. Предвиденият акт ще бъде обвързващ за страните по силата на международното право съгласно предвиденото в член 26.2, параграф 4 от споразумението.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в настоящия случай

               Основната цел и съдържание на предвидения акт са свързани с общата търговска политика.

               Поради това материалноправните основания на предложеното решение са член 207, параграф 3 и член 207, параграф 4, първа алинея от ДФЕС.

               4.3.Заключение

               Правните основания за предложеното решение следва да бъдат член 207, параграф 3 и член 207, параграф 4 от ДФЕС във връзка с член 218, параграф 9 от него.

               5.Автентични езици и публикуване на предвидения акт

               Тъй като актът на Комитета по услугите и инвестициите ще бъде приет за изпълнение на споразумението във връзка с разрешаването на инвестиционни спорове между инвеститори и държави, е целесъобразно той да бъде приет на всички автентични езици на споразумението
                  4
                и да бъде публикуван в Официален вестник на Европейския съюз след приемането му.

               2019/0219 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Комитета по услугите и инвестициите, създаден по силата на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна, във връзка с приемането правила за медиация, които да се използват от страните по инвестиционни спорове

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 3 и член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)В Решение (ЕС) 2017/37 на Съвета
                  5
                се предвижда подписването от името на Европейския съюз на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна ( „споразумението“). Споразумението беше подписано на 30 октомври 2016 г.

               (2)В Решение (ЕС) 2017/38 на Съвета
                  6
                се предвижда временното прилагане на части от споразумението, включително създаването на Комитета по услугите и инвестициите. Споразумението се прилага временно от 21 септември 2017 г.

               (3)В съответствие с член 26.2, параграф 4 от споразумението Комитетът по услугите и инвестициите може да взема решения, когато това се предвижда в споразумението.

               (4)В съответствие с член 8.44, параграф 3, буква в) от споразумението Комитетът по услугите и инвестициите трябва да приеме решение относно правилата за медиация, които да се използват от страните по инвестиционни спорове.

               (5)Поради това е целесъобразно да се установи позицията, която трябва да се заеме от името на Съюза в рамките на Комитета по услугите и инвестициите, въз основа на приложения проект на решение на Комитета по услугите и инвестициите във връзка с приемането на правила за медиация, за да се гарантира ефективното изпълнение на споразумението,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Европейския съюз в рамките на Комитета по услугите и инвестициите във връзка с приемането на правила за медиация, които да се използват от страните по инвестиционни спорове, се основава на проекта на решение на Комитета по услугите и инвестициите, приложен към настоящото решение на Съвета.

               Член 2

               1.Решението на Комитета по услугите и инвестициите се приема на всички автентични езици на споразумението.

               2.Решението на Комитета по услугите и инвестициите се публикува в Официален вестник на Европейския съюз.

               Съставено в Брюксел на […] година.

                     За Съвета

                     Председател

                     (1)

                        Решение № 001/2018 на Съвместния комитет по ВИТС от 26 септември 2018 г. за приемане на неговия процедурен правилник и на процедурния правилник на специализираните комитети (ОВ L 190, 27.7.2018 г., стр. 13), който е на разположение на уебсайта на ГД „Търговия“:
                  http://trade.ec.europa.eu/doclib/docs/2019/february/tradoc_157677.pdf
                  .

                     (2)

                        Съвместен тълкувателен инструмент относно Всеобхватното икономическо и търговско споразумение (ВИТС) между Канада и Европейския съюз и неговите държави членки (OВ L 11, 14.1.2017 г., стр. 3).

                     (3)

                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (4)

                        Съгласно член 30.11 (Автентични текстове) от споразумението то е съставено в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език, като текстовете на всички тези езици са еднакво автентични.

                     (5)

                        Решение (ЕС) 2017/37 на Съвета от 28 октомври 2016 г. за подписване, от името на Европейския съюз, на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна (ОВ L 11, 14.1.2017 г., стр. 1).

                     (6)

                        Решение (ЕС) 2017/38 на Съвета от 28 октомври 2016 г. за временно прилагане на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна (ОВ L 11, 14.1.2017 г., стр. 1080).

    ---documentbreak---

               ЕВРОПЕЙСКА КОМИСИЯ
            Брюксел, 11.10.2019
            COM(2019) 460 final
            ПРИЛОЖЕНИЯ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Комитета по услугите и инвестициите, създаден по силата на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна, във връзка с приемането правила за медиация, които да се използват от страните по инвестиционни спорове

               ПРИТУРКА

               ПРОЕКТ НА

               РЕШЕНИЕ № [.../2019] НА КОМИТЕТА ПО УСЛУГИТЕ И ИНВЕСТИЦИИТЕ

               от ... година

               за приемане на правила за медиация, които да се използват от страните по инвестиционни спорове

               КОМИТЕТЪТ ПО УСЛУГИТЕ И ИНВЕСТИЦИИТЕ ПО ВИТС,

               Като взе предвид член 26.2, параграф 1, буква б) от Всеобхватното икономическо и търговско споразумение между Канада, от една страна, и Европейския съюз и неговите държави членки, от друга страна („споразумението“),

               Като има предвид, че в член 8.44, параграф 3, буква в) от споразумението се предвижда, че Комитетът по услугите и инвестициите по ВИТС може да приема правила за медиация, които да се използват от страните по спора съгласно посоченото в член 8.20 (Медиация) от споразумението,

               ПРИЕ НАСТОЯЩОТО РЕШЕНИЕ:

               Член 1

               Определения

               За целите на настоящото решение се прилагат следните определения:

               а)определенията в член 1.1 (Определения с общо приложение) от първа глава (Общи определения и уводни разпоредби) от споразумението;

               б)определенията в член 8.1 (Определения) от осма глава (Инвестиции) от споразумението;

               в)„споразумение за медиация“ означава споразумение, сключено съгласно член 3, параграф 4 от настоящото решение; както и

               г)„медиатор“ означава лице, което осъществява медиация в съответствие с член 8.20 (Медиация) от споразумението.

               Член 2

               Цел и обхват

               Целта на механизма за медиация е да способства за намирането на взаимноприемливо решение посредством подробно регламентирана ускорена процедура с помощта на медиатор.

               Член 3

               Започване на процедурата

               1.Всяка от страните по спора може по всяко време да поиска започване на процедура по медиация. Това искане се отправя писмено към другата страна по спора.

               2.Ако искането се отнася до твърдяно нарушение на споразумението от страна на органите на Европейския съюз или от органите на държавите — членки на Европейския съюз, и не е определен ответник в съответствие с член 8.21 (Определяне на ответника за спорове с Европейския съюз или с неговите държави членки) от споразумението, то се изпраща до Европейския съюз. Ако искането бъде прието, в отговора се уточнява дали страна по процедурата по медиация ще бъде Европейският съюз или съответната държава членка
                  1
               .

               3.Страната по спора, към която е отправено такова искане, разглежда добронамерено искането и го приема или отхвърля в писмена форма в срок от 10 дни от неговото получаване.

               4.Ако страните по спора се договорят за процедура по медиация, те подписват писмено споразумение за медиация, съдържащо правилата, договорени от страните по спора, включително правилата от настоящото решение. Споразумението за медиация може да включва споразумение да не се започват или да не се продължават каквито и да било други производства по уреждане на спорове, отнасящи се до проблеми или спорове, които са предмет на процедурата по медиация:

               а)докато е в ход процедурата по медиация или

               б)ако страните по спора са постигнали взаимноприемливо решение.

               Споразумението съгласно параграф 4, буква б) престава да се прилага, ако страна по спора или и двете страни по спора представят писмено уведомление с писмо до медиатора и до другата страна по спора, с което прекратяват процедурата по медиация.

               Член 4

               Назначаване на медиатор

               1.Ако двете страни по спора се споразумеят за процедура по медиация, се назначава медиатор в съответствие с процедурата, предвидена в член 8.20, параграф 3 от споразумението. Страните по спора полагат усилия да постигнат съгласие относно избора на медиатор в рамките на 15 дни от датата на получаване на отговора на искането. Това съгласие може да включва назначаването на медиатор измежду членовете на Съда, създаден в съответствие с член 8.27, параграф 2 от споразумението, или на Апелативния съд, създаден в съответствие с член 8.28, параграф 3 от споразумението.

               2.Страните по спора могат писмено да се споразумеят да заменят медиатора. Ако медиаторът подаде оставка, стане недееспособен или по други причини не е в състояние да изпълнява задълженията си, се назначава нов медиатор в съответствие с член 8.20, параграф 3 от споразумението и при спазване на параграф 1.

               3.Медиаторът не може да бъде гражданин на нито една от страните, освен ако страните по спора се договорят за друго.

               4.В съответствие с Решението на Комитета по услугите и инвестициите по ВИТС относно кодекса за поведение на членовете на Съда и Апелативния съд и на медиаторите медиаторът помага на страните по спора да постигнат взаимноприемливо решение.

               Член 5

               Правила на процедурата по медиация

               1.В срок от 10 дни от назначаването на медиатор страната по спора, поискала процедурата по медиация, представя на медиатора и на другата страна по спора подробно описание на проблема в писмена форма. В срок от 20 дни от получаването на това описание другата страна по спора може да представи в писмена форма своите коментари по отношение на описанието на проблема. Всяка от страните по спора може да включи в своето описание или коментари всякаква информация, която счита за целесъобразна.

               2.Медиаторът може да реши кой е най-подходящият начин за изясняване на проблема. По-специално медиаторът може да организира срещи между страните по спора, да се консултира с тях заедно или поотделно, да потърси помощ от съответните експерти и заинтересовани лица или да се консултира с тях, както и да предоставя всякаква допълнителна подкрепа по искане на страните по спора. Преди обаче да потърси помощ от съответните експерти и заинтересовани лица или да се консултира с тях, медиаторът се консултира със страните по спора.

               3.Медиаторът може да даде съвет или да предложи решение за обсъждане от страните по спора, които могат да приемат или отхвърлят предложеното решение или да се споразумеят за друго решение. Медиаторът обаче не може да взема решения относно съвместимостта на спорната мярка с настоящото споразумение.

               4.Процедурата се осъществява на територията на страна по спора или по взаимно съгласие — на друго място или по друг начин.

               5.Страните по спора полагат усилия да стигнат до взаимноприемливо решение в срок от 60 дни от назначаването на медиатора. В очакване на окончателното решение страните по спора могат да обсъдят евентуални временни решения.

               6.По искане на страните по спора медиаторът им предава в писмена форма проект на фактологичния доклад, в който се обобщават: 1) спорните мерки, предмет на процедурите; 2) следваните процедури; и 3) всички взаимноприемливи решения, постигнати като краен резултат от тези процедури, включително евентуални временни решения. Медиаторът дава на страните по спора срок от 15 дни за коментари по проектодоклада. След като разгледа коментарите, предоставени от страните по спора в указания срок, медиаторът им представя в писмена форма окончателен фактологичен доклад в срок от 15 дни. Фактологичният доклад не може да съдържа тълкувания на споразумението.

               7.В съответствие с член 8.20, параграф 5 от споразумението процедурата по медиация се прекратява, ако страна по спора или и двете страни по спора представят писмено уведомление с писмо до медиатора и до другата страна по спора, като прекратяването е с действие от датата, на която е представено уведомлението.

               Член 6

               Изпълнение на взаимноприемливо решение

               1.Когато страните по спора са постигнали взаимноприемливо решение, всяка от тях полага усилия да предприеме необходимите мерки за изпълнението на взаимноприемливото решение в уговорения за тази цел срок.

               2.Изпълняващата страна по спора уведомява писмено другата страна относно всички предприети стъпки или мерки за изпълнението на взаимноприемливото решение.

               Член 7

               Отношение към уреждането на спорове

               1.Процедурата съгласно настоящия механизъм за медиация не е предназначена да служи като основа за процедурите по уреждане на спорове съгласно споразумението или друго споразумение. В такива процедури по уреждане на спорове никоя от страните по спора не може да се осланя на или да представя като доказателство, нито пък съдебен орган може да взема под внимание:

               а)позициите, признанията или мненията, изразени или направени от страна по спора по време на процедурата по медиация;

               б)обстоятелството, че страна по спора е изразила своята готовност да приеме конкретно решение във връзка с мярката, предмет на медиацията;

               в)съветите, предложенията или становищата, изразени или отправени от медиатора; или

               г)съдържанието на проекта на фактологичен доклад или на окончателния фактологичен доклад от медиатора.

               2.При спазване на предвиденото в член 3, параграф 4 от настоящото решение, механизмът за медиация не засяга правата и задълженията на страните по споразумението и страните по спора по смисъла на раздел Е (Разрешаване на инвестиционни спорове между инвеститори и държави) и глава 29 (Уреждане на спорове).

               3.Споразумение на страните по спора за започване на медиация и всички взаимноприемливи решения се правят обществено достояние. Публично оповестеният вариант не може да съдържа информация, която някоя от страните по спора е определила като поверителна. Освен ако страните по спора се договорят за друго, всички останали етапи от процедурата по медиация, включително всякакви съвети или предложени решения, се считат за поверителни. Всяка страна по спора обаче може да разгласи публично факта, че е в ход процедура по медиация.

               Член 8

               Срокове

               Всеки срок, посочен в настоящото решение, може да бъде изменен по взаимно съгласие на страните по спора.

               Член 9

               Разноски

               1.Всяка от страните по спора заплаща собствените си разноски, свързани с участието ѝ в процедурата по медиация.

               2.Страните по спора си поделят поравно разноските, свързани с всички организационни въпроси, включително възнаграждението и разноските на медиатора. Възнаграждението на медиатора е в съответствие с възнаграждението, предвидено за членовете на Съда по силата на член 8.27, параграф 14 от споразумението.

               Член 10

               Влизане в сила

               Настоящото решение се публикува и влиза в сила на датата на влизане в сила на раздел Е (Разрешаване на инвестиционни спорове между инвеститори и държави) от осма глава (Инвестиции) от споразумението, при условие че страните са обменили помежду си по дипломатически път писмени уведомления, с които се удостоверява, че те са изпълнили необходимите вътрешни изисквания и процедури.

               Съставено в […] на […] година.

                     (1)

                        С цел постигане на по-голяма сигурност, когато искането се отнася за третиране от страна на Европейския съюз, страна по медиацията е Европейският съюз, а всяка засегната държава членка се включва изцяло в медиацията. Когато искането се отнася за третиране от страна на държава членка, страна по медиацията е засегнатата държава членка, освен ако тя поиска страна да бъде Европейският съюз.


               ЕВРОПЕЙСКА КОМИСИЯ
            Брюксел, 31.10.2019
            COM(2019) 556 final
            ПРИЛОЖЕНИЕ
            към
            Предложение за Решение на Съвета
            за установяване на позицията, която трябва да се заеме от името на Съюза в Съвместния комитет по прилагането, учреден съгласно член 18 от Споразумението за доброволно партньорство между Европейския съюз и Социалистическа република Виетнам за прилагане на законодателството в областта на горите, управление и търговия, във връзка с приемането на неговия процедурен правилник

               ПРИЛОЖЕНИЕ

               ПРОЦЕДУРЕН ПРАВИЛНИК НА СЪВМЕСТНИЯ КОМИТЕТ ПО ПРИЛАГАНЕТО

               съгласно Споразумението за доброволно партньорство между Европейския съюз и Социалистическа република Виетнам за прилагане на законодателството в областта на горите, управление и търговия („споразумението“)

               Член 1

               Състав и председателство

               1. Съвместният комитет по прилагането (СКП) е съставен съгласно предвиденото в член 18 от споразумението.

               2. СКП се съпредседателства от ръководителя на делегацията на Европейския съюз в Социалистическа република Виетнам и от виетнамския заместник-министър на земеделието и развитието на селските райони, които представляват съответно Европейския съюз и  Социалистическа република Виетнам („страните“).

               Член 2

               Представителство

               Преди всяко заседание на СКП страните се уведомяват взаимно за планирания състав на своите делегации.

               Член 3

               Наблюдатели и експерти

               Председателите на СКП могат, със съгласието на страните, да канят за участие в заседанията експерти и наблюдатели, които да предоставят информация по конкретни теми, доколкото това би подпомогнало прилагането на споразумението.

               Член 4

               Работни групи и спомагателни органи

               Страните по СКП могат по взаимно съгласие да създават работни групи или други спомагателни органи, включително:

               i) съвместни заседания на експерти, които да подпомагат работата на СКП на техническо равнище и да проучват технически въпроси, ако това бъде счетено за необходимо;

               ii) всички други органи, ако това бъде счетено за необходимо от СКП.

               Член 5

               Секретариат

               Функциите на секретариат на СКП се упражняват съвместно от длъжностно лице от делегацията на Европейския съюз в Социалистическа република Виетнам и от длъжностно лице от горската администрация към Министерството на земеделието и развитието на селските райони на Социалистическа република Виетнам, като целта е да се предоставя административна подкрепа на СКП и на органите, които той реши да създаде.

               Член 6

               Кореспонденция

               1. Съгласно член 20 от споразумението представителите на страните, отговарящи за официалната комуникация по прилагането на споразумението, са ръководителят на делегацията на Европейския съюз в Социалистическа република Виетнам и заместник-министърът на земеделието и развитието на селските райони на Социалистическа република Виетнам.

               2. Цялата кореспонденция, адресирана до СКП, се изпраща до неговия секретариат.

               3. Секретариатът осигурява препращането на адресираната до СКП кореспонденция до двамата председатели на СКП, а когато е целесъобразно — и разпращането ѝ до всички други членове на СКП, по реда за документите, посочени в член 9 от настоящия процедурен правилник.

               4. Секретариатът изпраща кореспонденцията, изходяща от който и да е от двамата председатели на СКП, до съответните получатели, а когато е целесъобразно — и до всички останали членове на СКП, по реда за документите, посочени в член 9 от настоящия процедурен правилник.

               Член 7

               Заседания

               1. През първите две години СКП заседава поне два пъти годишно, а след това — веднъж годишно, като датата и дневният ред се договарят предварително от страните.

               2. Всяка страна може да поиска допълнителни заседания, когато обстоятелствата налагат това и при съгласие на страните. Тези допълнителни заседания могат да се провеждат присъствено или чрез видеоконферентна връзка, ако страните са постигнали съответното съгласие за това.

               3. Заседанията на СКП се свикват от неговия секретариат.

               Член 8

               Дневен ред на заседанията

               1. Секретариатът на СКП изготвя предварителен дневен ред за всяко заседание въз основа на предложенията на страните. Предварителният дневен ред се изпраща до председателя и членовете на СКП най-късно петнадесет (15) работни дни преди началото на заседанието.

               2. Евентуалните допълнения или промени в дневния ред трябва да бъдат получени в секретариата не по-късно от десет (10) работни дни преди началото на заседанието, като тези точки се включват в предварителния дневния ред само ако съответните придружаващи документи са били получени в секретариата не по-късно от десет (10) работни дни преди началото на заседанието.

               3. Дневният ред се приема от СКП в началото на всяко заседание. Точка, която не фигурира в предварителния дневен ред, може да бъде добавена в него със съгласието на страните.

               4. Със съгласието на страните секретариатът може да съкрати сроковете, посочени в параграф 1, за да се вземат предвид обстоятелствата по даден конкретен случай.

               Член 9

               Документация

               Всяка от страните изпраща всички съответни документи до секретариата най-малко десет (10) работни дни преди следващото заседание на СКП. Когато документите няма непременно да засягат обсъжданията на СКП, те могат да се изпращат по всяко време преди следващото заседание на СКП.

               Член 10

               Решения и препоръки

               1. СКП приема решения и препоръки по взаимно съгласие, когато е упълномощен съгласно споразумението.

               2. В периода между заседанията СКП може да приема решения или препоръки чрез писмена процедура със съгласието на двете страни. Писмената процедура се състои от размяна на ноти между страните. Съпредседателите са упълномощени да разменят такива ноти и да потвърждават съгласие по всяко решение, когато това е необходимо.

               3. Решенията и препоръките на СКП се обозначават съответно като „решение“ и „препоръка“, последвани от пореден номер, датата на тяхното приемане и описание на предмета им. Във всяко решение се посочва датата на влизането му в сила.

               4. Решенията и препоръките, приети от СКП, се заверяват от представителя на Европейския съюз в Социалистическа република Виетнам и от Министерството на земеделието и развитието на селските райони от името на Социалистическа република Виетнам.

               5. Решенията и препоръките се изпращат на всеки от съпредседателите, посочени в член 20 от споразумението.

               Член 11

               Протоколи от заседанията

               1. При приключването на всяко заседание двете страни съвместно изготвят протокол от него. Протоколите от заседанията се подписват и се правят обществено достояние.

               2. Протоколите от заседанията включват всяко изявление или решение, чието включване е било поискано от някоя от страните.

               3. Протоколите от заседанията се съставят на английски и виетнамски език.

               Член 12

               Мисии на място

               Ако някоя от страните поиска провеждането на съвместна мисия на място, свързана със споразумението, двете страни се договарят относно мандата и срока на мисията.

               Член 13

               Езици

               1. Работните езици на СКП са английски и виетнамски език.

               2. СКП основава обсъжданията си и приема решения и препоръки по документация и предложения, изготвени на английски и виетнамски език.

               Член 14

               Разноски

               Всяка страна поема всички разноски, които е направила в резултат на участието си в заседанията на СКП — както разноските за персонал, пътните и дневните разходи, така и пощенските и телекомуникационните разноски.

    ---documentbreak---

               ЕВРОПЕЙСКА КОМИСИЯ
            Брюксел, 31.10.2019
            COM(2019) 556 final
            2019/0244(NLE)
            Предложение за
            РЕШЕНИЕ НА СЪВЕТА
            за установяване на позицията, която трябва да се заеме от името на Съюза в Съвместния комитет по прилагането, учреден съгласно член 18 от Споразумението за доброволно партньорство между Европейския съюз и Социалистическа република Виетнам за прилагане на законодателството в областта на горите, управление и търговия, във връзка с приемането на неговия процедурен правилник

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решение за установяване на позицията, която трябва да се заеме от името на Съюза в Съвместния комитет по прилагането (СКП), учреден съгласно член 18 от Споразумението за доброволно партньорство между Европейския съюз и Социалистическа република Виетнам за прилагане на законодателството в областта на горите, управление и търговия, във връзка с предвиденото приемане на неговия процедурен правилник.

               2.Контекст на предложението

               2.1.Споразумение за доброволно партньорство между Европейския съюз и Социалистическа република Виетнам за прилагане на законодателството в областта на горите, управление и търговия

               Споразумението за доброволно партньорство между Европейския съюз и Социалистическа република Виетнам за прилагане на законодателството в областта на горите, управление и търговия („споразумението“) има за цел да гарантира, че целият внос в Европейския съюз от Социалистическа република Виетнам на дървен материал и продукти от дървен материал, обхванати от посоченото споразумение, са произведени по законен начин. Това ще бъде постигнато чрез създаването и прилагането на система за гарантиране на законността на дървения материал във Виетнам (VNTLAS), за да се провери дали дървеният материал и продуктите от дървен материал са произведени законно и да се гарантира, че за Съюза се изнасят само проверени пратки. Споразумението влезе в сила на 1 юни 2019 г.

               2.2.Съвместен комитет по прилагането

               СКП, предвиден в член 18 от споразумението и описан подробно в приложение IX към него, служи за улесняване на управлението, мониторинга и прегледа на споразумението. СКП подпомага също така диалога и обмена на информация между страните по споразумението. Той взема решенията си с консенсус. СКП се съпредседателства от заместник-министъра на земеделието и развитието на селските райони и от ръководителя на делегацията на Европейския съюз в Социалистическа република Виетнам.

               2.3.Предвиденият акт на СКП

               В седмицата от 11 до 15 ноември 2019 г., по време на първото си заседание, СКП следва да приема свой процедурен правилник („предвидения акт“).

               Целта на предвидения акт е да се уреди начинът, по който страните по споразумението си сътрудничат в рамките на СКП. В него се описват съставът на СКП, възможността за създаване на подчинени на него спомагателни органи, неговият секретариат и начините за организиране на заседанията му. В предвидения акт се установява, че СКП, в качеството си на упълномощен орган съгласно споразумението, приема решения и препоръки с консенсус чрез писмена процедура, която се състои от размяна на ноти.

               3.Позиция, която трябва да се заеме от името на Съюза

               В предвидения акт се установява позицията, която трябва да се заеме от името на Съюза в СКП, учреден съгласно член 18 от споразумението, във връзка с приемането на процедурния правилник на СКП.

               Страните по споразумението постигнаха съгласие относно проекта на процедурен правилник. Той следва да бъде приет на първото заседание на СКП, което е планирано за ноември 2019 г., при условие че са спазени процедурите за вземане на решения на Съюза.

               Приложеният процедурен правилник на СКП е много подобен на правилниците, приети от съвместните комитети по прилагането, които са учредени съгласно други споразумения за доброволно партньорство.

               Приемането на този документ е от решаващо значение за практическото прилагане на разпоредбите на споразумението. По-специално той позволява на СКП да прилага разпоредбите на член 9 (продължаващи несъгласия или трудности при консултациите, свързани с разрешителните FLEGT), член 10 (жалби до СКП, произтичащи от работата на оценителя), член 12 (уведомяване, възлагане на независима оценка на схемата на разрешителни FLEGT и представяне на препоръка за дата, на която да започне да функционира тази схема) и член 18 (учредяване и дейност на СКП) от споразумението, както и на приложение IX към него (функции на СКП).

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актовете с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  1
               .

               4.1.2.Приложение в конкретния случай

               СКП е орган, създаден със споразумение — по-конкретно със Споразумението за доброволно партньорство между Европейския съюз и Социалистическа република Виетнам за прилагане на законодателството в областта на горите, управление и търговия.

               Актът, който СКП има за задача да приеме, представлява акт с правно действие, тъй като чрез него се урежда начинът, по който страните по споразумението си сътрудничат в прилагането на споразумението, включително по отношение на евентуално приемане на поправки в приложенията към него.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт най-общо са свързани с функционирането на международни органи, създадени въз основа на споразумението. Поради това областта, в която попада обжалваното решение, трябва да се определи с оглед на споразумението като цяло (Дело C-244/17 Комисия/Съвет (Казахстан), ECLI:EU:C:2018:662). Целта на споразумението е да се осигури правна рамка, с която да се гарантира, че целият внос в Европейския съюз от Социалистическа република Виетнам на дървен материал и продукти от дървен материал, обхванати от посоченото споразумение, са произведени по законен начин. Основният елемент на споразумението е общата търговска политика.

               Поради това материалноправното основание за предложеното решение е член 207, параграф 3 и член 207, параграф 4, първа алинея от ДФЕС.

               4.3.Заключение

               Правното основание на предложеното решение следва да бъде член 207, параграф 3 и член 207, параграф 4, първа алинея от ДФЕС във връзка с член 218, параграф 9 от него.

               2019/0244 (NLE)

               Предложение за

               РЕШЕНИЕ НА СЪВЕТА

               за установяване на позицията, която трябва да се заеме от името на Съюза в Съвместния комитет по прилагането, учреден съгласно член 18 от Споразумението за доброволно партньорство между Европейския съюз и Социалистическа република Виетнам за прилагане на законодателството в областта на горите, управление и търговия, във връзка с приемането на неговия процедурен правилник

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 3 и член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за доброволно партньорство между Европейския съюз и Социалистическа република Виетнам за прилагане на законодателството в областта на горите, управление и търговия („споразумението“) беше сключено от Съюза с Решение (ЕС) 2019/854 на Съвета от 15 април 2019 г.
                  2
                и влезе в сила на 1 юни 2019 г.

               (2)По силата на член 18, параграф 3 от споразумението Съвместният комитет по прилагането (СКП) приема свой процедурен правилник.

               (3)Процедурният правилник на СКП следва да се приеме по време на неговото заседание на 13 ноември 2019 г.

               (4)Тъй като процедурният правилник ще бъде обвързващ за Съюза, е целесъобразно да се установи позицията, която трябва да се заеме от името на Съюза в рамките на СКП.

               (5)По време на първото си заседание СКП следва да приеме процедурния правилник, приложен към настоящото решение, с който да се гарантира ефективно и прозрачно сътрудничество между Европейския съюз и Социалистическа република Виетнам от самото начало на прилагането на споразумението, а впоследствие — и по схемата на разрешителни в рамките на законодателството на ЕС в областта на горите, управление и търговия,

               ПРИЕ НАСТОЯЩОТО РЕШЕНИЕ:

               Член 1

               1.Позицията, която трябва да се заеме от името на Съюза на първото заседание на Съвместния комитет по прилагането, се основава на проекта на процедурен правилник, приложен към настоящото решение.

               2.Представителите на Съюза могат — в зависимост от промените в обстоятелствата в рамките на предстоящата конференция на страните и като се консултират с държавите членки по време на координационните срещи на място — да изразяват съгласие по незначителни промени в проекта на процедурен правилник, приложен към настоящото решение, без да е необходимо допълнително решение на Съвета.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.


               ЕВРОПЕЙСКА КОМИСИЯ
            Брюксел, 6.11.2019
            COM(2019) 575 final
            2019/0248(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в Международната морска организация по време на 31-вата сесия на Асамблеята на ММО във връзка с приемането на изменения на резолюция A.658(16) относно използването и поставянето на светлоотразителни материали върху спасителните средства, на процедурите за държавен пристанищен контрол от 2017 година (резолюция A.1119(30), както и на насоките за извършване на проверки в рамките на Хармонизираната система за проверки и освидетелстване (HSSC) (резолюция A.1120(30)

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за определяне на позицията, която да бъде заета от името на Съюза на 31-вата сесия на Асамблеята на Международната морска организация, която ще се проведе в Лондон от 25 ноември до 4 декември 2019 г. във връзка с планираното приемане на

               ·изменения относно използването и поставянето на светлоотразителни материали върху спасителните средства;

               ·процедури за държавен пристанищен контрол за 2019 г.; както и

               ·изменения на насоките за извършване на проверки в рамките на Хармонизираната система за проверки и освидетелстване (Насоки на HSSC).

               1.Контекст на предложението

               1.1.Конвенция за Международната морска организация (ММО)

               С Конвенцията за Международната морска организация (ММО) („споразумението“) се създава ММО, чиято цел е да се осигурят механизми за сътрудничество между правителствата в областта на държавното регулиране и практики, отнасящи се до техническата част на международното корабоплаване; да се насърчи приемането на възможно най-високите стандарти по отношение на морската безопасност, ефективността на корабоплаването, предотвратяването на замърсяването на морето от кораби и контрола върху него, като се насърчават равнопоставени условия на конкуренция, както и да бъдат решени свързаните с това административни и правни въпроси.

               Споразумението влезе в сила на 17 март 1958 г.

               Всички държави членки са страни по споразумението.

               1.2.Международна морска организация

               Международната морска организация (ММО) е специализираната агенция на ООН, която отговаря за безопасността и сигурността на корабоплаването и за предотвратяването на замърсяването на морето от кораби. Тя е органът, който определя в световен мащаб стандартите за безопасността, сигурността и екологичните показатели на международното корабоплаване. Основната ѝ роля е да задава регулаторна рамка за сектора на корабоплаването, която е справедлива и ефективна и чието приемане и прилагане е всеобщо.

               Всички държави членки членуват в ММО. От 1974 г. Европейската комисия има статут на наблюдател в Международната морска организация (ММО) на основание на Споразумение за сътрудничество и съдействие между Междуправителствената морска консултативна организация (IMCO)
                  1
                и Комисията на Европейските общности по въпроси от взаимен интерес за страните.

               Членството в организацията е отворено за всички държави. Асамблеята се състои от всички членове. Редовните сесии на Асамблеята се провеждат веднъж на две години. Асамблеята е ръководният орган на ММО. Асамблеята определя работната програма и гласува бюджета, за който внасят средства всички членове. Освен това Асамблеята може да препоръчва на членовете да приемат нови правила и насоки, както и изменения в съществуващи такива в областта на морската безопасност, предотвратяването и контрола на замърсяването на морето от кораби и други въпроси, отнасящи се до въздействието на корабоплаването върху морската среда, които са от компетентността на организацията по силата на международни документи. Кворум за свикване на срещи на Асамблеята се образува с мнозинство на членовете, с изключение на асоциираните.

               1.3.Предвидени актове на Асамблеята на ММО

               От 25 ноември до 4 декември 2019 г., по време на своята 31-ва сесия (A 31), Асамблеята на ММО ще приеме:

               изменения относно използването и поставянето на светлоотразителни материали върху спасителните средства;

               процедури за държавен пристанищен контрол за 2019 г.; както и

               изменения на насоките за извършване на проверки в рамките на Хармонизираната система за проверки и освидетелстване (Насоки на HSSC).

               Целта на предвидените актове съответно е:

               1.да се актуализират настоящите средства за изпитване на материалите към атмосферни въздействия чрез заличаване на остаряло и рядко използвано устройство за въглеродна дъга;

               2.да се актуализират настоящите процедури за държавен пристанищен контрол от 2017 г. чрез включване на позоваване на онези мерки, приети впоследствие от органите на ММО (30-ата сесия на Асамблеята на ММО, 72-рата, 73-тата и 74-тата сесия на Комитета по опазване на морската среда и 99-ата 100-тната и 101-вата сесия на Комитета по морска безопасност), както и изменение на конкретни допълнения 8 и 11 и добавяне на ново допълнение 18; както и

               3.да се актуализират насоките за проверки, за да се отразят последните промени в задължителните инструменти, преди всичко в Конвенцията за управление на баластните води, но също така и определени елементи в SOLAS и MARPOL, отнасящи се например съответно до специалната категория помещения на пътнически кораби и декларациите за съответствие с консумацията на мазут.

               2.Позиции, които трябва да се заемат от името на Съюза

               2.1.Изменения на резолюция А.658(16) относно използването и поставянето на светлоотразителни материали върху спасителните средства.

               На 101-вата сесия на Комитета по морска безопасност (MSC 101) беше припомнено, че на предишната си сесия, след като разгледа документ MSC 100/19/4, представен от държавите — членки на ЕС и от Комисията, в който се предлагат изменения на резолюция A.658(16) относно използването и поставянето на светлоотразителни материали върху спасителните средства, Комитетът се съгласи да бъдат заличени думите „въглеродна дъга“ в параграф 4.10 и поиска Секретариатът на ММО да изготви съответен проект на резолюция на Асамблеята за одобрение на MSC 101 с оглед представянето му на A 31 за приемане (MSC 100/20, параграфи 19.14 и 19.15). Изразени бяха мнения, че заличаването на термина може да направи разпоредбата твърде неясна.

               След като отчете възможността на А 31 да бъдат представени предложения за справяне с този проблем, Комитетът одобри проекта на резолюция на Асамблеята относно измененията в използването и поставянето на светлоотразителни материали върху спасителните средства (резолюция A.658(16).

               Измененията на резолюция А.658(16) относно използването и поставянето на светлоотразителни материали върху спасителните средства са посочени в Приложение 27 на документ MSC 101/24 на ММО. В параграф 14.41 от доклада от MSC 101 (MSC 101/24) е посочено, че се предвижда измененията да бъдат приети на 31-вата сесия на Асамблеята на ММО (A.31).

               2.2.Изменения на процедурите за държавен пристанищен контрол от 2017 г. (резолюция A.1119(30)

               В процедурите на ММО за държавен пристанищен контрол от 2017 г. (резолюция A.1119(30) се съдържат насоки по определени теми, представени като допълнения към основния документ. На 5-ата сесия на Подкомитета за прилагане на инструментите на ММО (III 5) беше договорено преразглеждане на процедурите за държавен пристанищен контрол, особено по отношение на допълнение 2 към насоките за задържане на кораби (вж. документ III 5/15, параграф 5.34 на ММО), които да бъдат доразвити между отделните сесии с оглед представянето на проект на процедури за държавен пристанищен контрол за 2019 г., както и на проект на резолюция, за разглеждане от III 6, преди внасянето им пряко на А 31 за обсъждане с цел приемане, в случай че бъдат одобрени от Комитетите.

               На 101-вата сесия на Комитета за морска безопасност (MSC 101) Комитетът отбеляза, че проектът за изменение на допълнение 8 (Насоки за служителите, извършващи държавен пристанищен контрол във връзка с Кодекс ISM) и допълнение 11 (Насоки за служителите, извършващи държавен пристанищен контрол относно освидетелстването на моряците, комплектоването с екипаж и времето за почивка) към процедурите за държавен пристанищен контрол от 2017 г. (резолюция A.1119(30) към 6-ата сесия на Подкомитета за човешкия елемент, подготовката и носенето на вахта (HTW 6) за технически преглед и съвет на III 6. MSC 101 се съгласи, че съответният резултат от HTW 6 ще бъде отнесен до III 6 за разглеждане при изготвянето на проекта за резолюция на Асамблеята относно процедурите за държавен пристанищен контрол за 2019 г. След това Комитетът упълномощи III 6 да представи доклад за резултата от работата си директно на 31-вата сесия на Асамблеята (A.31), който да бъде приет от нея (вж. документ MSC 101/24 на ММО, параграф 10.15.3).

               III 6 прегледа и оформи окончателно измененията на гореспоменатите допълнения 7 и 11 и по молба на MEPC 74 включи ново допълнение 18 „Резолюция MEPC.321(74) относно насоките за държавен пристанищен контрол за 2019 г. съгласно приложение VI, глава 3 към MARPOL“, което е свързано с лимита за сяра за 2020 г. и забраната за превоз на несъответстващо гориво, използвано в горивни процеси за задвижване или експлоатация на борда на кораб от 1 март 2020 г. Бе актуализирано и допълнение 19 към списъка на инструментите, свързани с процедурите за държавен пристанищен контрол, така че да бъде отразено развитието, настъпило след процедурите за държавен пристанищен контрол от 2017 г.

               III 6 одобри измененията на процедурите за държавен пристанищен контрол от 2017 г. и разреши те да бъдат представени на A31 за приемане. Преразглеждането на резолюция A.1119(30) относно процедурите за държавен пристанищен контрол е посочено в приложение XX към документ III 6/15 на ММО. В параграф XX от доклада на III 6 (III 6/15) е упоменато, че се предвижда измененията да бъдат приети на 31-вата сесия на Асамблеята на ММО (А.31).

               2.3.Изменения на насоките за извършване на проверки в рамките на Хармонизираната система за проверки и освидетелстване (HSSC) (резолюция А.1120(30)

               На 5-ата сесия на Подкомитета за изпълнение на инструментите на ММО (III 5), подкомитетът припомни, че на предишната си сесия е създал група за кореспонденция за преглед на насоките за извършване на проверки в рамките на HSSC и неизчерпателния списък на задълженията по инструменти, приложими към Кодекса за прилагане на инструментите на ММО (Кодекс II), за да продължи актуализирането на насоките за извършване на проверки и да се включат изискванията, произтичащи от измененията на съответните инструменти на ММО, влизащи в сила до 31 декември 2019 г., с оглед представяне на проект на изменени насоки за извършване на проверки в рамките на HSSC на А 31 за приемане. Тези изменения обхващат за SOLAS специална категория отделения в пътнически кораби, а за MARPOL декларациите за съответствие с консумацията на мазут във връзка със събирането на данни за ПГ. На последвалата 101-ва сесия на Комитета по морска безопасност (MSC 101), след като отчете резултатите от III 5 и определи някои нерешени въпроси, Комитетът упълномощи III 6 да представи доклад за резултата от работата си директно на 31-вата сесия на Асамблеята (A.31), който да бъде приет от нея (вж. документ MSC 101/24 на ММО, параграф 10.15.1).

               III 6 разгледа измененията в насоките за HSSC и разреши те да бъдат представени на A31 за приемане. Измененията на резолюция A.1120(30) относно насоките за извършване на проверки в рамките на Хармонизираната система за проверки и освидетелстване (HSSC) са посочени в приложение ХХ към документ III 6/15 на ММО. В параграф XX от доклада на III 6 (III 6/15) е упоменато, че се предвижда измененията да бъдат приети на 31-вата сесия на Асамблеята на ММО (А.31).

               2.4.Съответно законодателство на ЕС и компетентност на ЕС

               2.4.1.Изменения относно използването и поставянето на светлоотразителни материали върху спасителните средства

               Светлоотразителните материали за спасителни средства се отнасят до морското оборудване, което попада в приложното поле на Директива 2014/90/ЕС на Европейския парламент и на Съвета от 23 юли 2014 г. относно морското оборудване и за отмяна на Директива 96/98/ЕО на Съвета
                  2
               . Светлоотразителните материали са обект на разпоредбите, включени в Регламент за изпълнение (ЕС) 2018/773 на Комисията от 15 май 2018 г. относно изискванията към проектирането, конструкцията и експлоатационните показатели, както и стандартите за изпитване на морско оборудване и за отмяна на Регламент за изпълнение (ЕС) 2017/306
                  3
               . По-специално, в посочения Регламент за изпълнение се прави позоваване на резолюция A.658(16) на ММО относно „Използването и поставянето на светлоотразителни материали върху спасителните средства“. Следователно измененията на резолюцията на ММО и последващите я актове ще имат пряко въздействие върху изискванията на регламента.

               2.4.2.Изменения на процедурите за държавен пристанищен контрол от 2017 г. (резолюция A.1119(30)

               Директива 2009/16/ЕО на Европейския парламент и на Съвета от 23 април 2009 г. относно държавния пристанищен контрол
                  4
                („директива за ДПК“) се отнася до прилагането на международните стандарти за безопасност на корабоплаването, предотвратяване на замърсяването и за условията на живот и работа на борда на кораби, които използват пристанища на Съюза и плават във води под юрисдикцията на държавите членки. Целта на директивата за ДПК е намаляване на морския транспорт, който е под стандартите, във водите под юрисдикцията на държавите членки. Свидетелствата и документите, включително дневниците, се проверяват от служителите, извършващи държавен пристанищен контрол. Трябва да се отбележи, че директивата за ДПК изисква държавите членки да прилагат насоките на Парижкия меморандум за разбирателство („Парижки МР“) и не се позовава на насоките на ММО, които са вдъхновени от включените в Парижкия МР, но не са еднакви с тях. Следователно има компетентност на ЕС в тази област, но правните последици на насоките за ДПК на ММО върху законодателството на ЕС са в най-добрия случай косвени.

               2.4.3.Изменения на насоките за извършване на проверки в рамките на Хармонизираната система за проверки и освидетелстване (HSSC) (резолюция А.1120(30)

               В Регламент (ЕО) № 391/2009 на Европейския парламент и на Съвета от 23 април 2009 г. относно общи правила и стандарти за организациите за проверка и преглед на кораби
                  5
                са установени мерките, които трябва да бъдат спазвани от организациите, които отговарят за проверката, прегледа и освидетелстването на кораби за съответствие с международните конвенции за морска безопасност и предотвратяване на морското замърсяване, като същевременно се подпомага постигането на целта за свободно предоставяне на услуги. В приложението към този регламент, критерий Б 7, точка к) гласи:

               „Признатата организация трябва да гарантира, че:

               нормативно установените прегледи и проверки, които се изискват от Хармонизираната система за проверки и освидетелстване, за които признатата организация е упълномощена, се извършват в съответствие с приложението и допълнението към Резолюция А.948(23) на ММО относно насоките за проверки в рамките на Хармонизираната система за проверки и освидетелстване“.

               Следователно измененията на резолюцията на ММО и последващите я актове ще имат пряко въздействие върху изискванията на Регламент (ЕО) № 391/2009.

               2.4.4.Компетентност на ЕС

               Измененията на резолюция А.658(16) относно използването и поставянето на светлоотразителни материали върху спасителните средства ще имат отражение върху правото на ЕС посредством прилагането на Директива 2009/45/ЕО на Европейския парламент и на Съвета от 6 май 2009 г. за правилата за безопасност и стандартите за пътническите кораби (Преработена)
                  6
               .

               Прилагането на Директива 2009/16/ЕО относно държавния пристанищен контрол се основава на процедурите за държавен пристанищен контрол и инструкциите (насоките) на Парижкия МР, както е посочено съответно в приложения 1 и VI. Процедурите на ММО за държавен пристанищен контрол и техните изменения могат да повлияят върху развитието на насоките на Парижкия МР и по този начин могат да имат пряко въздействие върху прилагането на Директива 2009/16/ЕО.

               Насоките за извършване на проверки в рамките на Хармонизираната система за проверки и освидетелстване (HSSC) са изискване по силата на Регламент (ЕО) № 391/2009. Всяко изменение на насоките за проверки ще има отражение върху правото на ЕС посредством прилагането на Регламент (ЕО) 391/2009.

               3.Правно основание

               3.1.Процесуалноправно основание

               3.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Член 218, параграф 9 от ДФЕС се прилага независимо от това дали Съюзът е член на органа или страна по съответното споразумение
                  7
               .

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  8
               .

               3.1.2.Приложение в конкретния случай

               Асамблеята на ММО е орган, създаден със споразумение, а именно Конвенцията за Международната морска организация.

               Актовете, които Асамблеята на ММО има за задача да приема, представляват актове с правно действие. Предвидените актове могат да окажат съществено въздействие върху съдържанието на законодателството на ЕС, а именно:

               1.Директива 2009/45/ЕО за правилата за безопасност и стандартите за пътническите кораби. В член 6, параграф 2, буква а), подточка i) на тази директива е определено, че новите пътнически кораби от клас А се съобразяват изцяло с изискванията на Конвенция SOLAS от 1974 г. и нейните изменения.

               2.Директива 2009/16/ЕО относно държавния пристанищен контрол. В член 15 от държавите членки се изисква да следят за това техните инспектори да следват процедурите и насоките, уточнени в приложение VI. Тези насоки са определени от Парижкия МР. Измененията на процедурите за държавен пристанищен контрол на ММО от 2017 г. могат да имат отношение към развитието на насоките на Парижкия МР и по този начин могат да окажат въздействие върху прилагането на тази директива. Трябва да се отбележи, че подкомитет III на ММО обсъди измененията по точката от дневния ред „Мерки за хармонизиране на дейностите и процедурите на държавния пристанищен контрол (ДПК) в световен мащаб“.

               3.Регламент (ЕО) № 391/2009 относно общи правила и стандарти за проверка на кораби. Насоките за извършване на проверки в рамките на Хармонизираната система за проверки и освидетелстване (HSSC) са изискване по силата на този регламент. Приложение I, критерий Б7, буква к) гласи:

               „7. Признатата организация трябва да гарантира, че:

               к) нормативно установените прегледи и проверки, които се изискват от Хармонизираната система за проверки и освидетелстване, за които признатата организация е упълномощена, се извършват в съответствие с приложението и допълнението към Резолюция А.948(23) на ММО относно насоките за проверки в рамките на Хармонизираната система за проверки и освидетелстване“.

               Следователно измененията на насоките за проверки в рамките на Хармонизираната система за проучване и сертифициране биха имали отражение върху правото на ЕС посредством прилагането на Регламент (ЕО) № 391/2009.

               Предвидените актове не допълват, нито изменят институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               3.2.Материалноправно основание

               3.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               3.2.2.Приложение в конкретния случай

               Основната цел и съдържание на предвидения акт са свързани с морския транспорт. Поради това материалноправното основание за предложеното решение е член 100, параграф 2 от ДФЕС.

               3.3.Заключение

               Правното основание за предложеното решение следва да бъде член 100, параграф 2 във връзка с член 218, параграф 9 от ДФЕС.

               2019/0248 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в Международната морска организация по време на 31-вата сесия на Асамблеята на ММО във връзка с приемането на изменения на резолюция A.658(16) относно използването и поставянето на светлоотразителни материали върху спасителните средства, на процедурите за държавен пристанищен контрол от 2017 година (резолюция A.1119(30), както и на насоките за извършване на проверки в рамките на Хармонизираната система за проверки и освидетелстване (HSSC) (резолюция A.1120(30)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Конвенцията за Международната морска организация (ММО) („споразумението“) е в сила от 17 март 1958 г.,

               (2)Съгласно член 15, буква й) от споразумението Асамблеята може да препоръчва на членовете да приемат нови правила и насоки, както и изменения в съществуващи такива в областта на морската безопасност, предотвратяването и контрола на замърсяването на морето от кораби и други въпроси, отнасящи се до въздействието на корабоплаването върху морската среда, които са от компетентността на организацията по силата на международни документи.

               (3)Асамблеята на ММО, по време на 31-вата сесия в периода 25 ноември—5 декември 2019 г. ще приеме изменения на резолюция A.658(16) относно използването и поставянето на светлоотразителни материали върху спасителните средства, на процедурите за държавен пристанищен контрол от 2017 г. (резолюция A.1119(30), както и на насоките за проверки в рамките на Хармонизираната система за проверки и освидетелстване (HSSC) (резолюция A.1120(30).

               (4)Целесъобразно е да се определи позицията, която трябва да се заеме от името на Съюза в ММО, тъй като приетите изменения на резолюция A.658(16) относно използването и поставянето на светлоотразителни материали върху спасителните средства, на процедурите за държавен пристанищен контрол от 2017 г. (резолюция A.1119(30), както и на насоките за извършване на проверки в рамките на Хармонизираната система за проверки и освидетелстване (HSSC) (резолюция A.1120(30) могат да окажат съществено въздействие върху съдържанието на правото на Съюза, а именно Директива 2009/45/ЕО на Европейския парламент и на Съвета за правилата за безопасност и стандартите за пътническите кораби
                  9
               , Директива 2009/16/ЕО на Европейския парламент и на Съвета относно държавния пристанищен контрол
                  10
                и Регламент (ЕО) № 391/2009 на Европейския парламент и на Съвета от 23 април 2009 г. относно общи правила и стандарти за организациите за проверка и преглед на кораби
                  11
               .

               (5)На 101-вата сесия на Комитета по морска безопасност (MSC 101), която се проведе в Лондон в периода 5—14 юни 2019 г., беше припомнено, че на предишната си сесия, след като разгледа документ MSC 100/19/4, в който се предлагат изменения на резолюция A.658(16) относно използването и поставянето на светлоотразителни материали върху спасителни средства, Комитетът се съгласи да бъдат заличени думите „въглеродна дъга“ в параграф 4.10 и поиска Секретариатът на ММО да изготви съответен проект на резолюция на Асамблеята за одобрение на MSC 101 с оглед представянето му на 31-вата Асамблея (A 31) за приемане (MSC 100/20, параграфи 19.14 и 19.15). След това Комитетът одобри проекта на резолюция на Асамблеята относно измененията в използването и поставянето на светлоотразителни материали върху спасителните средства (резолюция А.658(16)).

               (6)На 5-ата сесия на Подкомитета за прилагане на инструментите на ММО (III 5), която се проведе в Лондон в периода 24—28 септември 2018 г., беше договорено частично преразглеждане на процедурите за държавен пристанищен контрол от 2017 г., особено по отношение на допълнение 2 към насоките за задържане на кораби, които да бъдат доразвити между отделните сесии с оглед представянето на проект на процедури за държавен пристанищен контрол за 2019 г., както и на проект на резолюция, за разглеждане на заседанието III 6 в Лондон на 1—5 юли 2019 г., преди внасянето им пряко на A 31 за обсъждане с цел приемане, в случай че бъдат одобрени от комитетите.

               (7)На MSC 101 Комитетът упълномощи III 6 да представи доклад за резултата от работата си директно на 31-вата сесия на Асамблеята (A.31), който да бъде приет от нея. III 6 прегледа и оформи окончателно измененията на процедурите за държавен пристанищен контрол за 2019 г. и след искане на Комитета по опазване на морската среда по време на неговата 74-а сесия в Лондон в периода 13—17 май 2019 г., включи ново допълнение 18 „Резолюция MEPC.321(74) относно насоки за държавен пристанищен контрол за 2019 г., съгласно приложение VI, глава 3 към MARPOL“. III 6 одобри измененията на процедурите за държавен пристанищен контрол от 2017 г. и разреши те да бъдат изпратени на A 31 за приемане.

               (8)На III 5 подкомитетът припомни, че на предишната си сесия е създал група за кореспонденция за преглед на насоките за извършване на проверки в рамките на HSSC и неизчерпателния списък на задълженията по инструменти, приложими към Кодекса за прилагане на инструментите на ММО (Кодекс III), за да продължи актуализирането на насоките за извършване на проверки и да се включат изискванията, произтичащи от измененията на съответните инструменти на ММО, влизащи в сила до 31 декември 2019 г., с оглед представяне на проект на изменени насоки за извършване на проверки в рамките на HSSC на А 31 за приемане. На MSC 101, след като отчете резултатите от III 5 и определи някои нерешени въпроси, Комитетът упълномощи III 6 да представи доклад за резултата от работата си директно на 31-вата сесия на Асамблеята (A.31), който да бъде приет от нея. III 6 разгледа измененията в насоките за HSSC и разреши те да бъдат изпратени на A31 за приемане.

               (9)Позицията на Съюза се изразява от държавите — членки на Съюза, които членуват в ММО, като те действат съвместно в интерес на Съюза.

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на 31-вата сесия на Асамблеята на ММО е да се изрази съгласие с приемането на измененията на:

               а)резолюция A.658(16) относно използването и поставянето на светлоотразителни материали върху спасителните средства, както е посочено в документ MSC 101/24, приложение 27;

               б)процедурите за държавен пристанищен контрол от 2017 г. (резолюция A.1119(30), както е посочено в документ III 6/15, приложение XX; както и

               в)насоките за извършване на проверки в рамките на Хармонизираната система за проверки и освидетелстване (HSSC) (резолюция A.1120(30), Освидетелстване (HSSC), 2015 г. (резолюция A.1104(29), както е посочено в документ III 6/15, приложение XX.

               Член 2

               1.Позицията, посочена в член 1 се изразява от държавите — членки на Съюза, които членуват в ММО, като те действат съвместно в интерес на Съюза.

               2.Незначителни промени в позицията, посочена в член 1, могат да бъдат договаряни без допълнително решение на Съвета.

               Член 3

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        През 1982 г. наименованието ѝ е променено на Международна морска организация (ММО).

                     (2)

                        ОВ L 257, 28 8.2014 г., стр. 146

                     (3)

                        ОВ L 133, 30.8.2018 г., стр. 1

                     (4)

                        ОВ L 131, 28.5.2009 г., стр. 57.

                     (5)

                        ОВ L 131, 28.5.2009 г., стр. 11.

                     (6)

                        ОВ L 163, 25.6.2009 г., стр. 1.

                     (7)

                        Дело C-399/12, Германия/Съвет (OIV), ECLI:EU:C:2014:2258, т. 64.

                     (8)

                        Дело C-399/12, Германия/Съвет (OIV), ECLI:EU:C:2014:2258, т. 61—64.

                     (9)

                        ОВ L 163, 25.6.2009 г., стр. 1.

                     (10)

                        ОВ L 131, 28.5.2009 г., стр. 57.

                     (11)

                        ОВ L 131, 28.5.2009 г., стр. 11.


               ЕВРОПЕЙСКА КОМИСИЯ
            Брюксел, 14.11.2019
            COM(2019) 584 final
            2019/0257(NLE)
            Предложение за
            РЕШЕНИЕ НА СЪВЕТА
            относно подписването от името на Европейския съюз и неговите държави членки на Протокола за изменение на Споразумението за въздушен транспорт между Съединените американски щати, от една страна, и Европейската общност и нейните държави членки, от друга страна, подписано на 25 и 30 април 2007 г., изменено с Протокола за изменение на Споразумението за въздушен транспорт между Съединените американски щати, от една страна, и Европейската общност и нейните държави членки, подписано на 25 и 30 април 2007 г.,  подписан от Съединените американски щати и Европейския съюз и неговите държави членки на 24 юни 2010 г., за да се вземе предвид присъединяването към Европейския съюз на Република Хърватия

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  Съгласно член 6, параграф 2 от Акта за присъединяване, Хърватия се задължава да се присъедини към споразуменията, сключени или подписани от Съюза и държавите членки с трети държави. Сред тези споразумения е Споразумението за въздушен транспорт между Съединените американски щати и Европейската общност и нейните държави членки („СВТ между ЕС и САЩ“).

                  В тази разпоредба освен това се предвижда, че присъединяването на Хърватия към тези споразумения се договаря чрез сключване на протокол към споразуменията между Съвета, действащ с единодушие от името на държавите членки, и съответните трети държави. Освен това Комисията договаря тези протоколи от името на държавите членки.

                  Комисията съответно договори Протокол за изменение на СВТ между ЕС и САЩ, за да се осигури присъединяването на Хърватия към него.

                  Целта на настоящото предложение е Съветът да вземе решение въз основа на член 218, параграф 5 от Договора за функционирането на Европейския съюз и член 6, параграф 2 от Акта за присъединяване, с което се разрешава подписването на Протокола от името на Съюза и на държавите членки и неговото временно прилагане от тях съгласно член 4 от него, при условие че бъде сключен на по-късна дата.

               •Общ контекст

               Задължението на Хърватия съгласно член 6, параграф 2 от Акта за присъединяване се отнася също така до Споразумението за въздушен транспорт между Съединените американски щати, Европейския съюз и неговите държави членки, Исландия и Норвегия, с което се разширява обхватът на СВТ между ЕС и САЩ към последните две държави, както и Допълнителното споразумение между Европейския съюз и неговите държави членки, Исландия и Норвегия, с което се уреждат отношенията между тези страни по гореспоменатото споразумение.

               Комисията съответно договори протоколи също и за изменение на тези споразумения, за да се осигури присъединяването на Хърватия към тях. Предложенията за решения на Съвета относно подписването и временното прилагане, както и за сключването на тези протоколи, са представени едновременно с настоящото предложение, а също и предложението за решение на Съвета относно сключването на Протокола за изменение на СВП между ЕС и САЩ.

               •Съгласуваност с действащите разпоредби в тази област на политиката

               СВП между ЕС и САЩ беше първото всеобхватно споразумение за въздушен транспорт с ключов партньор на Съюза. То е най-важното споразумение за въздушен транспорт в света, осигуряващо над 80 милиона места годишно, и съответно представлява крайъгълен камък на външната политика на Съюза в областта на въздухоплаването. Протоколът ще даде възможност на Хърватия да се възползва от СВТ между ЕС и САЩ.

               •Съгласуваност със съществуващите разпоредби в областта на предложението

               Протоколът дава възможност на Хърватия да изпълни задължението си по член 6, параграф 2 от Акта за присъединяване да се присъедини към СВТ между ЕС и САЩ.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Член 100, параграф 2 във връзка с член 218, параграф 5 от ДФЕС и член 6, параграф 2, втора алинея от Акта за присъединяване.

               •Субсидиарност (при неизключителна компетентност)

                Протоколът дава възможност на Хърватия да се възползва от СВП между ЕС и САЩ, създава равноправни и еднакви условия за достъп до пазара и служи като основа за нови договорености за регулаторно сътрудничество и сближаване в области от съществено значение за безопасното, сигурно и ефективно осъществяване на въздухоплавателни услуги. Тези договорености могат да бъдат постигнати само на равнището на Съюза.

               •Пропорционалност

                  Протоколът е ограничен до разглеждания въпрос, а именно присъединяване на Хърватия към СВП между ЕС и САЩ, и не засяга други въпроси.

               •Избор на инструмент

                  Международно споразумение.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Не се прилага.

               •Консултации със заинтересованите страни

                  Не се прилага.

               •Събиране и използване на експертни становища

                  Не се прилага.

               •Оценка на въздействието

                  Не се прилага.

               •Пригодност и опростяване на законодателството

                  Не се прилага.

               •Основни права

                  Не се прилага.

               4.ОТРАЖЕНИЕ ВЪРХУ БЮДЖЕТА

                  Предложението няма отражение върху бюджета на Съюза.

               5.ДРУГИ ЕЛЕМЕНТИ

               •Обобщение на предложеното споразумение

                  Протоколът се състои от основна част, в която се предвижда присъединяването на Хърватия към СВТ между ЕС и САЩ и последващите му изменения, както и съвместна декларация за заверяване на допълнителните езикови версии.

               2019/0257 (NLE)

               Предложение за

               РЕШЕНИЕ НА СЪВЕТА

               относно подписването от името на Европейския съюз и неговите държави членки на Протокола за изменение на Споразумението за въздушен транспорт между Съединените американски щати, от една страна, и Европейската общност и нейните държави членки, от друга страна, подписано на 25 и 30 април 2007 г., изменено с Протокола за изменение на Споразумението за въздушен транспорт между Съединените американски щати, от една страна, и Европейската общност и нейните държави членки, подписано на 25 и 30 април 2007 г.,  подписан от Съединените американски щати и Европейския съюз и неговите държави членки на 24 юни 2010 г., за да се вземе предвид присъединяването към Европейския съюз на Република Хърватия

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 5 от него,

               като взе предвид Акта за присъединяване на Хърватия, и по-специално член 6, параграф 2, втора алинея от него,

               като взе предвид предложението на Европейската комисия,

               като има предвид, че:

               (1)Комисията договори Протокол за изменение на Споразумението за въздушен транспорт между Съединените американски щати, от една страна, и Европейската общност и нейните държави членки, подписано на 25 и 30 април 2007 г., изменено с Протокола за изменение на Споразумението за въздушен транспорт между Съединените американски щати, от една страна, и Европейската общност и нейните държави членки, подписано на 25 и 30 април 2007 г., подписан от Съединените американски щати и Европейския съюз и неговите държави членки на 24 юни 2010 г., за да се вземе предвид присъединяването към Европейския съюз на Република Хърватия („Протоколът“) съгласно Решение 13351/12 на Съвета от 14 септември 2012 г., с което се разрешава на Комисията да започне преговори.

               (2)Преговорите приключиха успешно с парафирането на Протокола на 8 март 2019 г.

               (3)Протоколът следва да бъде подписан и временно прилаган от Съюза и неговите държави членки в съответствие с член 4 от него, при условие че бъде сключен на по-късна дата.

               ПРИЕ НАСТОЯЩОТО РЕШЕНИЕ:

               Член 1

               Подписването на Протокола за изменение на Споразумението за въздушен транспорт между Съединените американски щати, от една страна, и Европейската общност и нейните държави членки, от друга страна, подписано на 25 и 30 април 2007 г., изменено с Протокола за изменение на Споразумението за въздушен транспорт между Съединените американски щати, от една страна, и Европейската общност и нейните държави членки, подписано на 25 и 30 април 2007 г.,  подписан от Съединените американски щати и Европейския съюз и неговите държави членки на 24 юни 2010 г., за да се вземе предвид присъединяването към Европейския съюз на Република Хърватия („Протоколът“), се разрешава от името на Съюза и неговите държави членки, при условие че Протоколът бъде сключен.

               Текстът на Протокола е приложен към настоящото решение.

               Член 2

               Председателят на Съвета е оправомощен да посочи лицето или лицата, упълномощени да подпишат Протокола от името на Съюза и неговите държави членки.

               Член 3

               До влизането му в сила Протоколът се прилага временно от Съюза и от неговите държави членки съгласно член 4 от него.

               Член 4

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

    ---documentbreak---

               ЕВРОПЕЙСКА КОМИСИЯ
            Брюксел, 14.11.2019
            COM(2019) 584 final
            ПРИЛОЖЕНИЯ
            към
            предложение за Решение на Съвета
            относно подписването от името на Европейския съюз и неговите държави членки на Протокола за изменение на Споразумението за въздушен транспорт между Съединените американски щати, от една страна, и Европейската общност и нейните държави членки, от друга страна, подписано на 25 и 30 април 2007 г., изменено с Протокола за изменение на Споразумението за въздушен транспорт между Съединените американски щати, от една страна, и Европейската общност и нейните държави членки, подписано на 25 и 30 април 2007 г.,  подписан от Съединените американски щати и Европейския съюз и неговите държави членки на 24 юни 2010 г., за да се вземе предвид присъединяването към Европейския съюз на Република Хърватия

               Приложение 1

               ПРОТОКОЛ

               за изменение на Споразумението за въздушен транспорт между Съединените американски щати и Европейската общност и нейните държави членки, подписано на 25 и 30 април 2007 г., изменено с Протокола за изменение на Споразумението за въздушен транспорт между Съединените американски щати и Европейската общност и нейните държави членки, подписано на 25 и 30 април 2007 г., подписан от Съединените американски щати и Европейския съюз и неговите държави членки на 24 юни 2010 г., за да се вземе предвид присъединяването към Европейския съюз на Република Хърватия

               СЪЕДИНЕНИТЕ АМЕРИКАНСКИ ЩАТИ (наричани по-долу „Съединените щати“), от една страна,

               и

               РЕПУБЛИКА АВСТРИЯ,

               КРАЛСТВО БЕЛГИЯ,

               РЕПУБЛИКА БЪЛГАРИЯ,

               РЕПУБЛИКА ХЪРВАТИЯ,

               РЕПУБЛИКА КИПЪР,

               ЧЕШКАТА РЕПУБЛИКА,

               КРАЛСТВО ДАНИЯ,

               РЕПУБЛИКА ЕСТОНИЯ,

               РЕПУБЛИКА ФИНЛАНДИЯ,

               ФРЕНСКАТА РЕПУБЛИКА,

               ФЕДЕРАЛНА РЕПУБЛИКА ГЕРМАНИЯ,

               РЕПУБЛИКА ГЪРЦИЯ,

               УНГАРИЯ,

               ИРЛАНДИЯ,

               ИТАЛИАНСКАТА РЕПУБЛИКА,

               РЕПУБЛИКА ЛАТВИЯ,

               РЕПУБЛИКА ЛИТВА,

               ВЕЛИКОТО ХЕРЦОГСТВО ЛЮКСЕМБУРГ,

               МАЛТА,

               КРАЛСТВО НИДЕРЛАНДИЯ,

               РЕПУБЛИКА ПОЛША,

               ПОРТУГАЛСКАТА РЕПУБЛИКА,

               РУМЪНИЯ,

               СЛОВАШКАТА РЕПУБЛИКА,

               РЕПУБЛИКА СЛОВЕНИЯ,

               КРАЛСТВО ИСПАНИЯ,

               КРАЛСТВО ШВЕЦИЯ,

               ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ,

               като страни по Договора за Европейския съюз и Договора за функционирането на Европейския съюз и като държави — членки на Европейския съюз (наричани по-нататък „държавите членки“),

               И Европейският съюз, от друга страна,

               като взеха предвид присъединяването на Република Хърватия към Европейския съюз на 1 юли 2013 г.,

               СЕ СПОРАЗУМЯХА ЗА СЛЕДНОТО:

               Член 1

               Споразумението за въздушен транспорт между Съединените американски щати и Европейската общност и нейните държави членки, подписано на 25 и 30 април 2007 г. (наричано по-нататък „Споразумението за въздушен транспорт“), изменено с Протокола за изменение на Споразумението за въздушен транспорт между Съединените американски щати и Европейската общност и нейните държави членки, подписано на 25 и 30 април 2007 г., подписан от Съединените американски щати и Европейския съюз и неговите държави членки на 24 юни 2010 г. (наричан по-нататък „Протоколът от 2010 г.“), се прилага за Република Хърватия като държава членка на Европейския съюз.

               Член 2

               1. Следната разпоредба се добавя в раздел 1 от приложение 1 към Споразумението за въздушен транспорт, изменено с Протокола от 2010 г., след параграф в) по отношение на Република България::

               „в bis) Република Хърватия: Споразумението за въздушен транспорт между правителството на Съединените американски щати и правителството на Република Хърватия, подписано във Вашингтон на 3 февруари 2011 г.“

               2. Текстът на раздел 3 от приложение 1 към Споразумението за въздушен транспорт, изменено с Протокола от 2010 г., се заличава изцяло и се заменя със следното:

               „Независимо от член 3 от настоящото споразумение, американски авиокомпании нямат правото да извършват изцяло товарни услуги, които не са част от услуга, обслужваща Съединените щати, до или от пунктове в държавите членки, с изключение на услуги до или от пунктове в Република Хърватия, Чешката република, Френската република, Федерална република Германия, Великото херцогство Люксембург, Малта, Република Полша, Португалската република и Словашката република.“

               Член 3

               Настоящият протокол влиза в сила на по-късната от следните дати:

               1. датата на влизане в сила на Протокола от 2010 г., и

               2. един месец след датата на последната нота при размяната на дипломатически ноти между страните, потвърждаващи приключването на всички необходими процедури за влизане в сила на настоящия протокол.

               Член 4

               Страните се споразумяват, че от датата на подписване на настоящия протокол до момента на влизането му в сила той ще се прилага временно и доколкото позволява приложимото национално право.

               Съставено в..., в два еднообразни екземпляра, на… 2019.

               За Съединените американски щати:

               За Република Австрия,

               Кралство Белгия,

               Република България,

               Република Хърватия,

               Република Кипър,

               Чешката република,

               Кралство Дания,

               Република Естония,

               Република Финландия,

               Френската република,

               Федерална република Германия,

               Република Гърция,

               Унгария,

               Ирландия,

               Италианската република,

               Република Латвия,

               Република Литва,

               Великото херцогство Люксембург,

               Малта,

               Кралство Нидерландия,

               Република Полша,

               Португалската република,

               Румъния,

               Словашката република,

               Република Словения,

               Кралство Испания,

               Кралство Швеция,

               Обединеното кралство Великобритания и Северна Ирландия, и

               Европейският съюз

               Приложение 2

               Съвместна декларация

               Представителите на Съединените американски щати и на Европейския съюз и неговите държави членки потвърдиха, че текстът на Протокола за изменение на Споразумението за въздушен транспорт между Съединените американски щати и Европейската общност и нейните държави членки, подписано на 25 и 30 април 2007 г., изменено с Протокола за изменение на Споразумението за въздушен транспорт между Съединените американски щати и Европейската общност и нейните държави членки, подписано на 25 и 30 април 2007 г., подписан от Съединените американски щати и Европейския съюз и неговите държави членки на 24 юни 2010 г., за да се вземе предвид присъединяването към Европейския съюз на Република Хърватия, подписан на ______ 2019 г. (наричан по-долу „Протоколът“) трябва да бъде заверен на други езици съгласно предвиденото чрез размяна на писма преди подписването на Протокола, или с решение на Съвместния комитет след подписването на Протокола.

               Представителите също така потвърдиха, че понятието „други езици“ в съвместните декларации, съставляващи част от Споразумението за въздушен транспорт между Съединените американски щати и Европейската общност и нейните държави членки, подписано на 25 и 30 април 2007 г., изменено с Протокола за изменение на Споразумението за въздушен транспорт между Съединените американски щати и Европейската общност и нейните държави членки, подписано на 25 и 30 април 2007 г., подписан от Съединените американски щати и Европейския съюз и неговите държави членки на 24 юни 2010 г., включва езиците на държавите членки, които се присъединяват към Европейския съюз.

               Настоящата съвместна декларация представлява неразделна част от Протокола.“

               За Съединените американски щати:

                     За Европейския съюз

               и неговите държави членки: